钦定古今图书集成/明伦汇编/闺媛典/第102卷 > 皇清八 > 余有德妻赵氏
## 钦定古今图书集成/明伦汇编/闺媛典/第102卷 > 皇清八 > 余有德妻赵氏

按《镇江府志》：“赵氏，扬州瓜渚人。年十四，适丹徒余有德。早夜勤女工，奉姑弗少怠。有德嗜酒，尝与营丁宴游。有出征归者，过有德家，值德母子俱出，突入见赵，辄恃强逼犯。赵急奔入厨，取刀自刎，营丁逸去。姑回，赵已死，呼比邻哭诉，讼之兵官，官护其出征功，不论抵，仅鞭责而已。有德卒不能白妇冤。赵既死，手犹执” 刀，指爪陷掌，坚不可剖，血流涔涔，浸灌满体。越数日，面色如生，时年二十四。葬城南釜鼎山侧，临大河之滨。